ET

KOMISJONI OTSUS,

16. aprill 2007,

millega kehtestatakse uued veterinaarsertifikaadid elusloomade, sperma, embrüote, munarakkude ja loomsete saaduste toomiseks ühendusse otsuste 79/542/EMÜ, 92/260/EMÜ, 93/195/EMÜ, 93/196/EMÜ, 93/197/EMÜ, 95/328/EÜ, 96/333/EÜ, 96/539/EÜ, 96/540/EÜ, 2000/572/EÜ, 2000/585/EÜ, 2000/666/EÜ, 2002/613/EÜ, 2003/56/EÜ, 2003/779/EÜ, 2003/804/EÜ, 2003/858/EÜ, 2003/863/EÜ, 2003/881/EÜ, 2004/407/EÜ, 2004/438/EÜ, 2004/595/EÜ, 2004/639/EÜ ja 2006/168/EÜ raames

(teatavaks tehtud numbri K(2007) 1622 all)

(EMPs kohaldatav tekst)

(2007/240/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 14. juuni 1988. aasta direktiivi 88/407/EMÜ, millega sätestatakse koduveiste sügavkülmutatud sperma ühendusesisese kaubanduse ja impordi korral kohaldatavad loomatervishoiunõuded, (1) eriti selle artikli 11 lõiget 2,

võttes arvesse nõukogu 25. septembri 1989. aasta direktiivi 89/556/EMÜ koduveiste embrüote ühendusesisese kaubanduse ja nende kolmandatest riikidest impordi loomatervishoiu nõuete kohta, (2) eriti selle artikli 10 lõiget 2,

võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, (3) eriti selle artikli 16 lõiget 2,

võttes arvesse nõukogu 26. juuni 1990. aasta direktiivi 90/429/EMÜ millega sätestatakse kodusigade sperma ühendusesisese kaubanduse ja impordi korral kohaldatavad loomatervishoiu nõuded, (4) eriti selle artikli 10 lõiget 2,

võttes arvesse nõukogu 28. jaanuari 1991. aasta direktiivi 91/67/EMÜ loomatervishoiunõudeid akvakultuurloomade ja -toodete turuleviimise suhtes, (5) eriti selle artikli 21 lõiget 2,

võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A (I) lisas osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (6) eriti selle artikli 17 lõike 2 punkti b,

võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (7) eriti selle artikli 9 lõiget 4,

võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (8) eriti selle artikli 29 lõiget 6 ja artiklit 32,

võttes arvesse nõukogu 26. aprilli 2004. aasta direktiivi 2004/68/EÜ, millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu, muudetakse direktiive 90/426/EMÜ ja 92/65/EMÜ ja tunnistatakse kehtetuks direktiiv 72/462/EMÜ, (9) eriti selle artikli 13 lõike 1 punkti e,

võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (10) eriti selle artiklit 14,

ning arvestades järgmist:

Ühenduse õigusaktide alusel elusloomade, sperma, embrüote, munarakkude ja loomsete saaduste ühendusse toomiseks nõutavad veterinaarsertifikaadid, tervisesertifikaadid ja loomatervisesertifikaadid eksisteerivad käesoleval ajal mitmes eri kujunduses, mis on kehtestatud paljude eri õigusaktidega. Vaatamata erinevale kujundusele on sertifikaatide sisu nõutavate andmete osas suuresti samasugune. Kolmandate riikide ametiasutustel oleks palju lihtsam sertifikaate kasutada, kui olemasolevad näidised ühtlustataks.

Sertifikaatide näidiseid tuleks ühtlustada, et hõlbustada nende tõhusat elektroonilist töötlust komisjoni 19. augusti 2003. aasta otsusega 2003/623/EÜ (ühtse veterinaariaalase elektroonilise süsteemi TRACES väljatöötamise kohta) (11) loodud süsteemi raames.

Kõnealune ühtlustamine hõlbustaks ja kiirendaks haldustoiminguid piiril, võimaldades veterinaarsertifikaatides leiduvate andmete automatiseeritud ülekandmist ühistesse veterinaariaalastesse sisenemisdokumentidesse, mis on kehtestatud komisjoni 22. jaanuari 2004. aasta määrusega (EÜ) nr 136/2004, milles sätestatakse kolmandatest riikidest imporditud kaupade veterinaarkontrolli kord ühenduse piiripunktides, (12) ja komisjoni 18. veebruari 2004. aasta määrusega (EÜ) nr 282/2004, millega kehtestatakse kolmandatest riikidest ühendusse toodavate loomade deklareerimise ja veterinaarkontrolli dokument. (13)

Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Elusloomade, sperma, embrüote, munarakkude ja loomsete saaduste ühendusse toomisel nõutavad veterinaarsertifikaadid, tervisesertifikaadid ja loomatervisesertifikaadid, samuti ühenduse kaudu toimuval loomsete saaduste transiitveol nõutavad sertifikaadid esitatakse I lisas toodud ühtsete näidiste põhjal.

2. Lõikes 1 osutatud ühtsete näidiste I osa, mis käsitleb lähetatud partii andmeid, asendab II lisas osutatud ühenduse õigusaktides kehtestatud näidissertifikaatide vastavaid osi.

3. Lõikes 1 osutatud ühtsete näidiste II osas, mis käsitleb sertifitseerimist pädeva asutuse poolt, on esitatud terviseohustuse sertifikaadid, tervisesertifikaadid, veterinaarsertifikaadid, loomakaitsesertifikaadid või -tõendid, terviseohutustõendid või -andmed, loomade veoga seotud tõendid ja eeskirjad ning II lisas osutatud ühenduse õigusaktidega ettenähtud sertifikaatides kehtestatud tervisekaitse erinõuded ja -tingimused.

Artikkel 2

Kolmandad riigid võivad kasutada II lisas osutatud ühenduse õigusnormidega kehtestatud mudelite kohaseid veterinaarsertifikaate, tervisesertifikaate ja loomatervisesertifikaate, ilma neid muutmata

Artikkel 3

Käesolev otsus on adresseeritud liikmesriikidele.

(1) EÜT L 194, 22.7.1988, lk 10. Direktiivi on viimati muudetud komisjoni otsusega 2006/16/EÜ (ELT L 11, 17.1.2006, lk 21).

(2) EÜT L 302, 19.10.1989, lk 1. Direktiivi on viimati muudetud komisjoni otsusega 2006/60/EÜ (ELT L 31, 3.2.2006, lk 24).

(3) EÜT L 224, 18.8.1990, lk 42. Direktiivi on viimati muudetud nõukogu direktiiviga 2006/104/EÜ (ELT L 363, 20.12.2006, lk 352).

(4) EÜT L 224, 18.8.1990, lk 62. Direktiivi on viimati muudetud määrusega (EÜ) nr 806/2003 (ELT L 122, 16.5.2003, lk 1).

(5) EÜT L 46, 19.2.1991, lk 1. Direktiivi on viimati muudetud määrusega (EÜ) nr 806/2003.

(6) EÜT L 268, 14.9.1992, lk 54. Direktiivi on viimati muudetud direktiiviga 2004/68/EÜ (ELT L 139, 30.4.2004, lk 319).

(7) EÜT L 18, 23.1.2003, lk 11.

(8) EÜT L 273, 10.10.2002, lk 1. Määrust on viimati muudetud komisjoni määrusega (EÜ) nr 2007/2006 (ELT L 379, 28.12.2006, lk 98).

(9) ELT L 139, 30.4.2004, lk 320.

(10) ELT L 139, 30.4.2004, lk 206. Määrust on viimati muudetud nõukogu määrusega (EÜ) nr 1791/2006 (ELT L 363, 20.12.2006, lk 1).

(11) ELT L 216, 28.8.2003, lk 58.

(12) ELT L 21, 28.1.2004, lk 11.

(13) ELT L 49, 19.2.2004, lk 11. Määrust on muudetud määrusega (EÜ) nr 585/2004 (ELT L 91, 30.3.2004, lk 17).

I LISA

I osa: loomade puhul kasutatav näidis

I osa: kaupade puhul kasutatav näidis

I osa: kaupade transiidi/ladustamise puhul kasutatav näidis

I osa: sperma, embrüote ja munarakkude puhul kasutatav näidis

II osa

SELGITAVAD MÄRKUSED ELUSLOOMADE, SPERMA, EMBRÜOTE, MUNARAKKUDE JA LOOMSETE SAADUSTE EUROOPA ÜHENDUSSE TOOMISEL KOHALDATAVATE VETERINAARSERTIFIKAATIDE JUURDE

Üldnõuded: Sertifikaat tuleb täita trükitähtedega. Positiivse vastuse märkimiseks tuleb rubriiki teha linnuke või kastikesse rist.

Kui kasutatud on ISO-koode, on tegemist riike tähistavate kahetäheliste koodiga vastavalt rahvusvahelisele standardile ISO 3166 alpha-2.

I osa – Lähetatava partii andmed

Riik: Märkida sertifikaadi väljastanud kolmanda riigi nimi.

Rubriik I.1.

Kauba saatja: märkida partiid lähetava füüsilise või juriidilise isiku nimi ja aadress (tänav, linn ja vastavalt vajadusele piirkond/provints/riik). Soovitatav on märkida telefoni- ja faksinumbrid või e-posti aadress.

Rubriik I.2.

Sertifikaadi viitenumber on number, mille kolmanda riigi pädev asutus annab vastavalt omaenda klassifikatsioonile.

Rubriik I.2.a

TRACESi andmed. Sertifikaadi TRACESi number on TRACESi süsteemi antud kordumatu viitenumber.

Rubriik I.3.

Pädev keskasutus: lähetavas riigis sertifitseerimise alal pädeva keskasutuse nimi.

Rubriik I.4.

Pädev kohalik asutus: vajadusel kauba päritolu- või lähetuskohas sertifitseerimise alal pädeva kohaliku asutuse nimi.

Rubriik I.5.

Kauba saaja: märkida partii saaja – füüsilise või juriidilise isiku – nimi ja aadress (tänav, linn ja postiindeks) sihtliikmesriigis.

Kaupade transiidi korral läbi ELi neid andmeid ei nõuta.

Rubriik I.6.

Lasti eest vastutav isik ELis:

1 : Kaupade transiidi korral läbi ELi: märkida nimi ja aadress (tänav, linn ja postiindeks). Soovitatav on märkida telefoni- ja faksinumbrid või e-posti aadress. Kõnealune isik vastutab partii eest, kui see esitatakse veterinaarkontrolliks piiripunktis ja esitab importija nimel pädevatele ametiasutustele vajalikud deklaratsioonid: 2 : Loomsete saaduste, loomade, sperma või munarakkude importimisel ELi: TRACESi andmed. Märkida nimi ja aadress (tänav, linn ja postiindeks). Soovitatav on märkida telefoni- ja faksinumbrid või e-posti aadress.

Neid andmeid võidakse muuta, kuni kehtestatakse kaupade sissetoomise ühine veterinaardokument.

Rubriik I.7.

Päritoluriik: märkida kolmanda riigi nimi, kus lõpptooted toodeti, valmistati või pakendati või kus loomad seadusega ettenähtud ajavahemiku jooksul elasid.

Rubriik I.8.

Päritolupiirkond: vajaduse korral, st ainult liikide või toodete korral, mille suhtes kohaldatakse piirkondadeks jaotamise või heaksiidetud vööndite meetmeid vastavalt Euroopa Ühenduse otsusele. Piirkonnad või heaksiidetud vööndid tuleb märkida Euroopa Liidu Teatajas kirjeldatud viisil.

Kood: nagu osutatud asjaomastes õigusaktides.

Rubriik I.9.

Sihtriik: märkida liikmesriigi nimi, kuhu loomad või tooted saadetakse.

Transiitkaupade puhul märkida kolmanda sihtriigi nimi.

Rubriik I.10.

Sihtpiirkond: vt rubriik I.8.

Rubriik I.11.

Päritolukoht: koht, kust loomad või tooted pärinevad

Loomad: talumajapidamine või muu ametliku järelevalve all olev põllumajandus-, tööstus- või äriettevõtja, sealhulgas loomaaiad, lõbustuspargid ja loodus- või jahireservaadid, kus tavapäraselt peetakse või kasvatatakse loomi.

Sperma, embrüod ja munarakud: seemendusjaamad või sperma säilitamise keskused ning embrüote ja munarakkude kogumis- ja tootmisrühmad.

Loomsete saaduste või kõrvalsaaduste korral igasugune toiduainesektori või loomasöödasektori tootmisüksus. Kui päritoluriik erineb lähteriigist, piisab, kui märkida saadused või kõrvalsaadused lähetanud ettevõte ja lähteriik.

Märkida nimi ja aadress (tänav, linn ja vastavalt vajadusele piirkond/provints/riik) ning kõnealuste struktuuride eraldusnumber või registreerimisnumber, kui eeskirjad seda nõuavad.

Rubriik I.12.

Sihtkoht: transiitkaupade ladustamisel märkida nimi ja aadress (tänav, linn ja postiindeks) ja vabatsoonis asuva ettevõtte, vabalao, tollilao või laevavarustaja eraldusnumber või registreerimisnumber.

Sihtkoht: ELi importimisel: TRACESi andmed. Koht, kuhu loomad või tooted lõplikuks mahalaadimiseks suunatakse. Märkida nimi ja aadress (tänav, linn ja postiindeks) ning sihtkoha struktuuride eraldusnumber või registreerimisnumber, kui see on asjakohane. Soovitatav on märkida telefoni- ja faksinumbrid või e-posti aadress.

Rubriik I.13.

Laadimiskoht: loomad: märkida loomade pealelaadimise koht ja eelneva kokkukogumise korral kogumiskeskuse kontaktandmed: see puudutab ametlikke kogumiskeskusi, kuhu loomad enne lähetamist kogutakse. Kogumiskeskused peavad olema asjaomase ametiasutuse poolt heaks kiidetud ja selle kontrolli all.

Loomsete saaduste, sperma ja embrüote korral märkida laadimiskoht või lastimissadam.

Rubriik I.14.

Väljumiskuupäev ja -kellaaeg:

Loomad: märkida loomade väljasaatmise kavandatud kuupäev ja kellaaeg.

Loomsete saaduste, sperma ja embrüote korral: märkida väljasaatmiskuupäev.

Rubriik I.15.

Transpordivahendid: märkida kõik transpordivahenditega seotud üksikasjad.

Transpordiviis (õhu-, mere- raudtee-, maanteetransport, muu).

Transpordivahendi identifitseerimisandmed: õhusõidukite puhul lennunumber, laevade puhul laeva nimi, raudteesõidukite puhul rongi tunnusandmed ja vaguni number ning maanteesõidukite puhul registreerimisnumber ja vajadusel haagise number. Muud: transpordivahendid, mida ei ole loetletud direktiivis 91/628/EMÜ, mis käsitleb loomade kaitset vedamise ajal. Juhul, kui transpordivahendit on pärast sertifikaadi väljastamist muudetud, peab saatja sellest teavitama ELi sisenemiseks kasutatavat piiripunkti.

Viited dokumentidele: valikuline: märkida lennuveokirja number, laeva lastikirja number või raudtee- või maanteetranspordi puhul kaubasaatelehe number.

Rubriik I.16.

ELi sisenemise piiripunkt: märkida piiripunkti nimi ja number Euroopa Liidu Teatajas ilmunud kujul. Neid andmeid võidakse muuta, kuni kehtestatakse kaupade sissetoomise ühine veterinaardokument.

Rubriik I.17.

CITESi loa number: puudutab üksnes ohustatud liikidega kaubitsemist reguleeriva Washingtoni konventsiooniga hõlmatud loomi ja loomseid saadusi.

Rubriik I.18.

Kauba kirjeldus: anda kauba veterinaarne kirjeldus või kasutada Maailma Tolliorganisatsiooni kaupade kirjeldamise ja kodeerimise harmoneeritud süsteemi kirjeldusi, mis on esitatud määruses (EMÜ) nr 2658/87 (muudetud). Kõnealust tollikirjeldust tuleb vajadusel täiendada igasuguse kaupade veterinaarseks klassifitseerimiseks vajaliku teabega (liik, töötlus…).

Rubriik I.19.

Kauba kood (HS-kood): kood märkida selliselt, nagu see on Maailma Tolliorganisatsiooni kaupade kirjeldamise ja kodeerimise harmoneeritud süsteemis, mis on esitatud määruses (EMÜ) nr 2658/87 (muudetud).

Rubriik I.20.

Kogus: Loomade ja loomsete saaduste (sperma, munarakud, embrüod) puhul märkida peade või ühikute koguarv.

Akvakultuurloomade ja loomsete saaduste puhul märkida bruto- ja netokaal kilogrammides.

Rubriik I.21.

Toote temperatuur: puudutab üksnes loomseid saadusi: märkida toodete sobiv veo-/ladustamistemperatuur.

Rubriik I.22.

Pakkeüksuste arv: märkida loomade transportimiseks kasutatavate kastide, puuride või latrite koguarv, sperma, munarakkude ja embrüote puhul külmutuskonteinerite koguarv ja loomsete saaduste puhul pakendite koguarv.

Rubriik I.23.

Konteineri ja pitseri identifitseerimisnumber: eeskirjade kohaselt võib nõuda pitseri identifitseerimisnumbrit. Vajadusel märkida kõik konteineri ja pitseri identifitseerimisnumbrid. Kui eeskirjad seda ei nõua, ei ole kõnealune teave kohustuslik.

Rubriik I.24.

Pakendi tüüp: puudutab üksnes loomseid saadusi.

Rubriik I.25.

Kauba sertifitseeritud kasutuseesmärk: märkida loomade importimise või saaduste kasutamise eesmärk. (Igal erisertifikaadil on ära toodud üksnes võimalikud valikud).

Aretus: aretamiseks ja tootmiseks ettenähtud loomade puhul.

Nuumamine: puudutab üksnes lambaid, kitsi, veiseid ja sigu.

Tapmine: tapamajja minevate loomade puhul.

Karantiin: viitab lindude puhul otsusele 2000/666/EÜ, lihatoiduliste, primaatide ja nahkhiirte puhul direktiivile 92/65/EMÜ ja akvakultuurloomade puhul nõukogu direktiivile 2006/88/EÜ.

Heakskiidetud asutus: direktiivi 92/65/EMÜ kohaselt heaks kiidetud asutus, instituut või keskus.

Kunstlik seemendamine: puudutab üksnes spermat, munarakke ja embrüoid.

Registreeritud hobused: vastavalt direktiivile 90/426/EMÜ.

Ulukite arvukuse taastamine: puudutab üksnes ulukite arvukuse organiseeritud taastamiseks kasutatavaid loomi ja kalavarude taastamiseks kasutatavaid kalu.

Lemmikloomad: määruse (EÜ) nr 998/2003 I lisas loetletud loomad, kellega kaubeldakse.

Tsirkus/näitus: puudutab tsirkuse- ja näituseloomi ning akvaariumidele mõeldud veeloomi.

Ülekandmine: puudutab üksnes akvakultuurisaadusi.

Inimtoit: puudutab üksnes inimtoiduks ettenähtud saadusi, mille jaoks eeskirjade järgi nõutakse veterinaarsertifikaati.

Loomasööt: puudutab üksnes loomasöödaks mõeldud saadusi, millele on viidatud Euroopa Parlamendi ja nõukogu määruses (EÜ) nr 1774/2002.

Töötlemine: puudutab üksnes saadusi või loomi, mida tuleb enne turule jõudmist töödelda.

Tehniline otstarve: Euroopa Parlamendi ja nõukogu määruses (EÜ) nr 1774/2002 (muudetud) määratletud saadused, mis ei ole mõeldud inimtoiduks ega loomasöödaks.

Muu: käesoleva liigitusega hõlmamata kasutuseks.

Rubriik I.26.

Transiit ELi kaudu kolmandasse riiki: puudutab üksnes kolmandast riigist pärit ja teise kolmandasse riiki minevaid loomseid saadusi, mille transiitvedu toimub läbi ELi/EMP: märkida kolmanda sihtriigi nimi ja ISO kood (transiidi ja ladustamise, sealhulgas laevavarustajate jaoks ettenähtud sertifikaatide erirubriik).

Rubriik I.27.

Import või ajutine import ELi: (impordi ja ajutise impordi sertifikaatide erirubriik).

Lõplik import: kasutatakse üksnes nende loomaliikide sissetoomise puhul, kelle suhtes on antud luba taassisenemiseks ja ajutiseks impordiks (nt registreeritud hobused).

Taassisenemine: kasutatakse üksnes nende loomaliikide sissetoomise puhul, kelle suhtes on antud luba taassisenemiseks (nt registreeritud hobused pärast võidusõidu, võistlemise ja kultuuriürituste tõttu toimunud ajutist eksporti (komisjoni otsus 93/195/EMÜ)).

Ajutine import: kasutatakse üksnes nende loomaliikide sissetoomise puhul, kelle suhtes on antud luba ajutiseks impordiks (nt registreeritud hobused maksimaalselt 90 päevaks).

Rubriik I.28.

Kaupade identifitseerimisandmed: märkida loomaliikide ja loomsete saaduste olemusega seotud eritunnused. Allpool loetletud nõutav teave määratakse iga sertifikaadi puhul eraldi.

Elusloomad: liik (teaduslik nimetus), tõug/kategooria, identifitseerimismeetod, identifitseerimisnumber, vanus, sugu, kogus, test.

Sperma, embrüod, munarakud: liik (teaduslik nimetus), tõug/kategooria, identifitseerimistunnus, kogumiskuupäev, rühma/keskuse loanumber, doonori identifitseerimistunnus, kogus

Loomsed saadused: liik (teaduslik nimetus), kauba olemus, töötlemisviis, asutuse (tapamaja, lihalõikusettevõtte/ümbertöötlemisettevõtte, külmhoone) loanumber, partii number, pakendite arv, netokaal.

II osa – Sertifitseerimine

Rubriik II.

Tervishoiualane teave: täitke see rubriik vastavalt asjaomaste õigusaktide nõuetele.

Rubriik II.a.

Viitenumber: vt rubriik I.2.

Rubriik II.b.

TRACESi viitenumber: vt rubriik I.2.a.

Riiklik veterinaararst: märkida veterinaararsti nimi, kvalifikatsioon, ametinimetus ja allkirjastamise kuupäev. Asjaomastes õigusaktides ettenähtud juhtudel võib riiklikku veterinaararsti asendada ametlik inspektor.